**OBRAZLOŽENJE**

**I PRAVNI OSNOV ZA DONOŠENJE AKTA**

Pravna osnova za donošenje Odluke o osnivanju Zaklade za sport Grada Pule – Pola sadržana je u članku 6. stavku 1. i članka 7. Zakona o zakladama („Narodne novine“ 106/18, 98/19) te članku 39. stavku 1. Statuta Grada Pula-Pola (Službene novine Grada Pule 7/09, 16/09, 12/11, 1/13, 2/18, 2/20, 4/21, 5/21).

**II PRIKAZ STANJA I RAZLOZI ZA DONOŠENJE AKTA**

Zaklada je imovina namijenjena da sama odnosno prihodima što ih stječe trajno služi ostvarivanju neke općekorisne svrhe ili dobrotvorne svrhe. Zaklada je neprofitna pravna osoba bez članova.

Zakon o zakladama uređuje osnivanje, pravni položaj, djelovanje, upis, ustrojstvo, djelatnost, imovina, statusne promjene i prestanak zaklada, upis i prestanak stranih zaklada te nadzor nad radom zaklada i stranih zaklada.

Sukladno članku 16. stavku 1. Zakona o zakladama, zaklade se upisuju u registar zaklada pri županijama odnosno Gradu Zagrebu, prema sjedištu zaklade.

Općekorisna svrha, u smislu Zakona o zakladama, je ona svrha ispunjavanjem koje se unapređuju građanska i ljudska prava i slobode, demokratske institucije društva, razvoj društva i lokalnih zajednica, zaštita okoliša i prirode i održivi razvoj, međunarodna razvojna pomoć i suradnja te kulturna, prosvjetna, znanstvena, duhovna, športska, zdravstvena, humanitarna, socijalna ili koja druga društvena djelatnost kojom se promiče opća korist i djelovanje za opće dobro i pridonosi ostvarivanju najviših vrednota ustavnog poretka Republike Hrvatske.

Dobrotvorna svrha, u smislu Zakona o zakladama, je takva svrha ispunjenjem koje se pruža potpora osobama kojima je potrebna pomoć.

Svrha je zaklade općekorisna odnosno dobrotvorna i ako se tiče samo osoba koje pripadaju određenom pozivu, nacionalnoj, društvenoj, jezičnoj, kulturnoj, znanstvenoj i vjerskoj grupi ili slično, osoba koje povezuju iste zdravstvene, socijalne, kulturne i slične potrebe i interesi odnosno osoba koje žive na određenom području ili su obuhvaćene djelatnošću određene udruge, ustanove ili druge pravne osobe.

Zakladu može osnovati domaća ili strana fizička ili pravna osoba. Zakladnik osniva zakladu aktom o osnivanju zaklade (odlukom, izjavom, oporukom, ugovorom i sl.). Zaklada je osnovana donošenjem akta o osnivanju zaklade. Zaklada stječe pravnu osobnost danom upisa u Registar zaklada Republike Hrvatske.

S obzirom na osnovne ciljeve zaklade, a to je služenje ostvarivanju općekorisne i dobrotvorne svrhe. Grad Pula – Pola kao pravna osoba koja je dužna provoditi različite aktivnosti koje unapređuju i podižu kvalitetu života te participaciju i stvaranje zajedništva svih građana, prepoznao je važnost osnivanja zaklade koja će se vodeći načelima solidarnosti, odgovornosti, otvorenosti, održivosti, suradnje, participacije, dijaloga, transparentnosti i sprječavanja sukoba interesa, promicati opću korist i djelovanje za opće dobro i pridonositi ostvarivanju najviših vrednota ustavnog poretka Republike Hrvatske.

Svrha Zaklade je promicanje i poticanje sportskih klubova na području Grada Pule iz ekipnih sportova kao i sportaša pojedinaca sa prvenstvenim ciljem postizanja vrhunskih sportskih rezultata u seniorskoj konkurenciji na domaćim i međunarodnim natjecanjima, pomaganje darovitih i perspektivnih sportaša, promicanje Grada Pule kao grada sportske izvrsnosti te podupiranje sportskih manifestacija i sportskih projekata od interesa za Grad Pulu.

**III PRIJEDLOG AKTA**

U prilogu se dostavlja prijedlog Zaključka.

**IV FINANCIJSKA SREDSTVA POTREBANA ZA REALIZACIJU AKTA**

Za realizaciju ove Odluke potrebno je osigurati sredstva u Proračunu Grada Pule-Pola za 2022. godinu u ukupnom iznosu od 35.000,00 (slovima: tridesetpettisuća) kuna, a izvršavaju se sukladno ovoj Odluci.

Predviđeno je da osnovnu imovinu Zaklade čine novčana sredstva Grada Pule – Pola u iznosu od 35.000,00 (slovima: tridesetpettisuća) kuna koja trajno služi za ostvarivanje svrhe Zaklade.

**p.o. GRADONAČELNIKA**

**Anja Ademi, mag.fin.**